**Project One** je hardstylové duo, ktoré tvorí Willem Rebergen (Headhunterz) a Joram Metekohy (Wildstylez). Založili ho v roku 2008. Ich album z roku 2008 výrazne ovplyvnil smer, akým sa ďalej vyvíjal celý žáner hardstyle a ich piesne sú dodnes medzi fanúšikmi veľmi populárne.

Hudobná kariéra
---------------

Headhunterz a Wildstylez, v tej dobe najznámejší producenti žánru hardstyle, sa v roku 2008 rozhodli pripraviť album pod spoločným menom Project One. Ich plán bol pripraviť ho tajne, s premiérou na festivale In Qontrol 2008. Po troch mesiacoch v štúdiu pripravili album s 13 piesňami s názvom *Headhunterz & Wildstylez present: Project One*. Pôvodný plán predstaviť album na festivale In Qontrol nevyšiel, pretože Willem musel byť hospitalizovaný v nemocnici kvôli akútnej apendicitíde. Premiéra albumu bola presunutá na jún, kedy sa organizoval festival Defqon.1. Na tomto festivale vystúpili prvýkrát ako Project One. Album vyšiel v obchodoch o mesiac neskôr vo fyzickej aj digitálnej podobe. Mnohé piesne z albumu získali veľký úspech u fanúšikov, napríklad *Life Beyond Earth*, *The Art of Creation* a *The Story Unfolds*. Okrem obľúbenosti u fanúšikov album zároveň výrazne určil smer, akým sa v nasledujúcich rokoch ubral celý žáner hardstyle. Najmä používanie zmeny výšky tónu pri kickoch a melódie tvorené syntetizátorom. Neskôr v roku 2008 vystúpili aj na festivale Qlimax v obleku a so zaviazanými očami.

V nasledujúcich rokoch už nepokračovali vo vystupovaní pod týmto menom. Odvtedy spolu pracovali na niekoľkých piesňach, ale pod svojimi vlastnými pseudonymami. Ako Project One vystupovali len na vybraných festivaloch ako surprise act. Po vystúpení v roku 2013 na *X-Qlusive Wildstylez 2013* bol ich projekt tri roky bez aktivity. Keď boli v roku 2016 potvrdení na programe festivalu Qlimax 2016, na scéne to vyvolalo veľký rozruch. Na festivale sa predstavili v podobnom výzore ako pred ôsmymi rokmi a predstavili aj nové piesne. Jedna z nich - *Luminosity* bola titulnou piesňou *EP I* ktoré vydali o rok neskôr. V roku 2018 vytvorili hymnu festivalu Defqon.1 s názvom *Maximum Force*. Koncom roka 2018 duo prvýkrát odprezentovalo šesť nových piesní a neskôr potvrdili, že chystajú nový album. Napriek sľubu, že určite vyjde v roku 2020, sa im tento termín nepodarilo dodržať a album stále nevydali. Ešte v lete toho roku došlo aj k úniku ich nevydaných piesní na YouTube. Na automaticky generovaný kanál sa dostali dve piesne od Headhunterz a staré verzie piesní na albume, ešte z roku 2018.

Pri príležitosti 25. výročia vzniku žánru hardstyle organizácia Q-Dance na konci roku 2019 spustila hlasovanie o najlepšie piesne tohto žánru. V top 100 sa umiestnili štyri piesne od tohto dua, a to *Life Beyond Earth* (28.), *Art Of Creation* (30.), *Luminosity* (71.) a *The Story Unfolds* (73.).

Diskografia
-----------

### Albumy

* 2008 Headhunterz & Wildstylez present Project One - *The Album*

### EP

* 2009 Project One - *Rmxz\_001*
* 2017 Project One - *EP I*

### Nahrávky

* 2018 Project One - *Journey Of The Mind*
* 2018 Project One - *Resurrection*
* 2018 Project One - *Maximum Force (Defqon.1 2018 Anthem)*

Referencie
----------

1. ↑   *Wildstylez: An overview of the new project one tracks. Will they release a new album?* [online].. Dostupné online.
2. ↑   *Wildstylez: I expect the Project One album to be released this year along with a lot of other new music* [online].. Dostupné online.
3. ↑  . Dostupné online.
4. ↑   *Q-Dance opens voting for hardstyle top 25 of all time* [online].. Dostupné online.
5. ↑   *These are the best hardstyle tracks of all-time from Q-Dance top 100* [online].. Dostupné online.

* *Tento článok je čiastočný alebo úplný preklad článkov Project One na holandskej Wikipédii a Project One (Musikproject) na nemeckej Wikipédii.*

Externé odkazy
--------------

* Project One diskografia na Discogs